Oikeusministeriö
Lainvalmisteluosasto
Yksityisoikeuden yksikkö						
20.5.2009

Asia: 	Oikeusministeriön luonnos Hallituksen esitykseksi Eduskunnalle maksupalvelulaiksi ja eräiksi siihen liittyviksi laeiksi (OM 23/41/2007)

MTV MEDIA toteaa Oikeusministeriön lausuntopyynnöstä, joka koskee sen hallituksen esitysluonnosta uudesta maksupalvelulaista, seuraavaa:

Keskeiset viestit

•	Mobiilimaksaminen lisääntyy Suomessa ja on yksi MTV MEDIAn palvelujen maksutavoista.
•	Maksupalveludirektiivi tulee saattaa voimaan Suomessa sellaisenaan.
•	Direktiiviä tiukemmat säännöt uhkaavat mobiilimaksujen käyttöä tulevaisuudessa. 
•	MTV MEDIA peräänkuuluttaa mahdollisimman suppeaa mobiilipalveluiden määrittelyä uudessa laissa. 
•	Operaattoreiden tuottamaa lisäarvoa tulee tulkita mahdollisimman laajasti.

Tausta

Oikeusministeriö on valmistelemassa hallituksen esitystä maksupalveludirektiivin täytäntöön panemiseksi. Direktiivi, joka on täysharmonisoiva, on saatettava voimaan Suomen lainsäädännössä viimeistään 1.11.2009.
Direktiivin tavoitteena on edistää sisämarkkinoiden toimintaa ja tehostaa maksujärjestelmiä niin, että luodaan niin sanottu yhtenäinen eurooppalainen maksualue. Tämä edellyttää sekä maksupalvelun tarjoajien että jäsenvaltioiden maksupalvelujen sisältöä koskevien säännösten yhdenmukaistamista.

MTV MEDIAn mobiilimaksupalvelut

MTV MEDIA on merkittävä mobiilipalveluiden kehittäjä Suomessa. Tarjoamme mm. netissä lukuisia palveluja, joista kuluttajat helposti ja kätevästi maksavat matkapuhelimellaan. Esimerkiksi MTV3:n verkkokaupassa mobiilimaksaminen on tulevaisuudessa yksi monista maksutavoista. 

Olemme ymmärtäneet, että uutta maksupalvelulakia sovellettaisiin myös näihin mobiilimaksuihin. Täysharmonisoivan maksupalveludirektiivin tarkoituksena on muuttaa kansalliset lainsäädännöt täsmälleen samanlaisiksi. Mielestämme tämä ei valitettavasti toteudu maksupalvelulakiehdotuksen perusteluissa, jotka ovat selkeästi tiukempia kuin direktiivin säännöt. Tämä aiheuttaa ongelmia suomalaisille toimijoille, mutta myös satelliittijakelussa oleville ulkomaisille televisiokanaville, jotka ovat suomalaisiin toimijoihin nähden eriarvoisessa asemassa lähetysmaaperiaatteen vuoksi.        

MTV MEDIA peräänkuuluttaa siksi mahdollisimman suppeaa mobiilipalveluiden määrittelyä uudessa laissa. Operaattoreiden tuottamaa lisäarvoa tulee myös tulkita mahdollisimman laajasti. Mobiilimaksaminen on lakiesityksen mukaan hyvin laaja alue, jonka vaadittavat järjestelmämuutokset aiheuttaisivat suuria suoria kustannuksia sekä operaattoreille, palvelutarjoajille että yhteistyökumppaneille.

Esimerkkejä tästä ovat MTV MEDIAn järjestämien hyväntekeväisyyskonserttien (Puhdas Elämä Lapselle, Kirkon Ulkomaanapu jne.) taltiointien yhteydessä toteutettavat varainkeräykset. Nämä vaikeutuisivat kyseisen esityksen myötä. Teleoperaattorit olisivat tiedonantovelvollisia maksupalvelun käyttäjälle, ja niiden pitäisi muuttaa liittymäsopimukset laissa säädetyn puitesopimuksen ehtojen mukaisiksi. Sujuva toiminta vaatii kaikkien operaattoreiden mukaantulon. Muussa tapauksessa ohjelman markkinointiviestinnälle asetetaan kohtuuttomat rajoitteet, jos on kerrottava, minkä operaattorin asiakkaat voivat osallistua ja minkä eivät. Nopeatempoisessa suorassa televisiolähetyksessä tämä on erittäin hankalaa.   Lisäksi MTV MEDIAn eri järjestöille tuottamia mobiiliarpajaisia saattaa uhata lopettaminen, koska tällä hetkellä perusteluista ei käy tarkalleen ilmi, miten lakia tulkitaan, ja mihin sitä sovelletaan. 

MTV MEDIA

Pekka Karhuvaara
toimitusjohtaja